Introduksjon til forelesningen
30. september 2025

Dagens forelesning har to forelesere.
Temaene er høyst aktuelle, særlig for alle oss på Senioruniversitetet Åsane.
Det åpnes for spørsmål til foreleserne,
så bruk anledningen når dere har den!

1. Byråd for eldre, helse og omsorg
Marte Monstad
*Utfordringer i eldrepolitikken i Bergen*

B. Leder av Eldrerådet i Bergen
 Nils Mæhle
*Eldrerådets vurderinger av utfordringene i eldreomsorgen i Bergen kommune*

Litt om dagens forelesere:
**Marte Joan Monstad** (32) Frp, er byråd for eldre, helse og omsorg i Bergen kommune.
Hun ble oppnevnt som byråd 30.10.2023, hadde foreldrepermisjon fra 1. november s.å.
til hun begynte i jobben som byråd 2. januar 2024, med følgende kommentar:
-Jeg gleder meg til å bli bedre kjent med tjenestene, fagfolkene og ikke minst det nye bystyret. Etter noen dager besøkte hun Ulset Sykehjem og ble begeistret.
*Her fikk hun se hvordan Ulset Sykehjem har i samarbeid med pårørende, klart å skape en meningsfull hverdag for de eldre. Målet er at dette skal bli hverdagen for flere eldre. Med FrP i byråd skal det iverksettes et prosjekt for mat på sykehjem, med fokus på hvordan man kan styrke ernæringstilbudet på sykehjemmene i Bergen*,
leser vi på kommunens hjemmeside.
Videre heter det: *Med FrP i førersetet på helsepolitikken har det blitt satt fokus på de store problemene. Lav grunnbemanning, overbelastning hos de ansatte og mangelen på valgfrihet er problemstillinger FrP allerede har tatt tak i. På plass i den nye jobben skal Marte og resten av Bergen FrP kjempe for flere gode løsninger innen helse og omsorg. Så langt har FrP fått gjennomslag for følgende saker: 21 flere sykehjemsplasser på Storetveit, bevilge 40 millioner kr til serviceverter på sykehjemmene, tilskudd på 800 000 kr til ROS (Rådgivning om spiseforstyrrelser) og tilskudd på 600 000 kr til Psykiatrialliansen.*I dagens forelesning vil nok byråden utdype byrådets målsettinger, og kanskje lekke
gode nyheter i kommunens arbeid for eldre, helse og omsorg.

**Nils Mæhle,(83),** tidligere direktør ved HVL, er leder i Eldrerådet i Bergen.
 Mæhle og Eldrerådet er opptatt av at seniorene må bli bedre representert i styre og stell i byen vår. Partiene må nominere flere eldre høyt på valglistene. (De eldre utgjør en stor velgergruppe i Bergen, rundt 50 000 er over 65 år).
*Det er pensjonistene som best kjenner egne utfordringer, drømmer og ønsker,* slår Mæhle fast.
Eldrerådet er bla. opptatt av aldersdiskriminering:
*Det er et problem at aldersgruppen over 70 år knapt var representert på partienes lister til siste kommunevalg. På listen til de to største partiene var Høyres Erik Abrahamsen (71) den eneste på sikker plass.
Ved forrige valg fikk ikke personer over 70 år være valgmedarbeider, nå er regelen er endret. Mange eldre trenger opplæring for å ha tilgang til digitaliserte tjenester. Noen vil aldri klare det. Dette må kommunen ta høyde for og sørge for at folk kan bruke kontanter og få informasjon på papir. Eldre må få bidra i arbeidslivet, også etter at de har nådd pensjonsalder. Her ligger mye ubrukt kompetanse og arbeidskraft. Noen deltar som frivillige, men dette er ikke nok.*Eldrerådet foreslår at bystyret setter ned et utvalg som skal se nærmere på aldersdiskriminering i Bergen kommune.
Eldrerådet har kommet med innspill til byråden for eldre, helse og omsorg når det gjelder tannhelse, flere sykehjemsplasser og omsorgsboliger, fastlegeordningen og hvordan sikre rekrutering til omsorgsjobbene i kommunen.
Vi har et aktivt og målrettet Eldreråd i Bergen. Vi bør absolutt ha forventning til Nils Mæhle sitt innlegg på forelesningen 30. september.